KLASA: 029-01/22-01/2

URBROJ: 2176-4-05-22-1

Novska, 10. studenoga 2022. godine

**PREDMET: Odluka o osnivanju Kulturnog vijeća Grada Novske**

- Obrazloženje donošenja Odluke i Nacrt prijedloga Odluke

 za savjetovanje s javnošću

1. **OBRAZLOŽENJE DONOŠENJA ODLUKE**

Sukladno članku 20. stavak 1. Zakona o kulturnim vijećima i financiranju javnih potreba u kulturi („Narodne novine“ broj 83/22), kulturno vijeće osniva se za područje županije i grada koji ima više od 10.000 stanovnika.

Kulturno vijeće kao savjetodavno i stručno tijelo osniva se za područja umjetničkog i kulturnog stvaralaštva radi predlaganja ciljeva kulturne politike i mjera za njezino provođenje, ostvarivanje utjecaja kulturnih djelatnika i umjetnika za razvoj kulture i umjetnosti, a posebice za predlaganje i stručno vrednovanje programa i projekata u kulturi od interesa za jedinicu lokalne (područne) samouprave, za koja se sredstva osiguravaju iz proračuna jedinice lokalne (područne) samouprave.

Akt o osnivanju kulturnog vijeća donosi predstavničko tijelo jedinice područne (regionalne) samouprave, odnosno Gradsko vijeće. Aktom o osnivanju utvrđuje se djelokrug, broj članova, zadaće, te način rada i odlučivanja Vijeća.

Za provođenje ove Odluke osigurana su sredstva u Proračunu Grada Novske za 2023. godinu za isplatu naknade za rad predsjednika i članova kulturnog vijeća, te za podmirenje troškova njihova dolaska na sjednicu, ukoliko žive izvan Grada Novske.

Izrađen je nacrt prijedloga Odluke o osnivanju Kulturnog vijeća Grada Novske, te se isti sukladno članku 11. stavku 2. Zakona o pravu na pristup informacijama (NN 25/13, 85/15, 69/22) upućuje na javno savjetovanje te se poziva sva zainteresirana javnost na sudjelovanje u ovom savjetovanju.

**Primjedbe, mišljenja i prijedlozi o nacrtu prijedloga predmetne Odluke mogu se izraziti putem Obrasca sudjelovanja u javnom savjetovanju koji se nalazi u prilogu dokumentacije.**

**Javno savjetovanje provodi se od 10. studenoga 2022. do 10. prosinca 2022.godine.**

Po završetku savjetovanja biti će objavljeno izvješće o provedenom savjetovanju.

Rok za očitovanje zainteresirane javnosti je zaključno s danom **10. prosinca 2022. godine**. Adresa e-pošte na koju se šalju očitovanja zainteresirane javnosti: **sonja.marohnichorvat@novska.hr****.**

Cilj provođenja savjetovanja sa zainteresiranom javnošću je upoznavanje javnosti s Nacrtom prijedloga Odluke o osnivanju Kulturnog vijeća Grada Novske te prikupljanje mišljenja, primjedbi i prijedloga, kao i eventualno prihvaćanje zakonitih i stručno utemeljenih mišljenja, primjedbi i prijedloga.

Svi u roku pristigli prijedlozi razmotrit će se, a oni koji budu prihvaćeni, ugradit će se u konačni prijedlog nacrta općeg akta koji će se uputiti Gradskom vijeću na donošenje.

Po završetku savjetovanja izradit će se Izvješće o provedenom savjetovanju sa zainteresiranom javnošću koji će biti objavljen na internetskim stranicama Grada Novske.

 PROČELNICA

 Sonja Marohnić Horvat, dipl.iur.

U privitku:

* Nacrt prijedloga Odluke o osnivanju Kulturnog vijeća Grada Novske
1. **NACRT PRIJEDOGA ODLUKE**

**NACRT PRIJEDLOGA**

Na temelju članka 20. stavka 4. Zakona o kulturnim vijećima i financiranju javnih potreba u kulturi („Narodne novine“ broj 83/22) i članka 37. Statuta Grada Novske („Službeni vjesnik“ broj 8/21), Gradsko vijeće Grada Novske na \_\_ sjednici održanoj dana \_\_\_\_\_\_\_ 2022. godine, donosi

**O D L U K U**

**o osnivanju Kulturnog vijeća Grada Novske**

Članak 1.

Odlukom o osnivanju Kulturnog vijeća Grada Novske uređuje se osnivanje i djelokrug rada Vijeća, broj, sastav, izbor i mandat članova Vijeća, razrađuju se zadaće, način rada i prava članova Vijeća te uređuju druga pitanja značajna za njegovo djelovanje.

 **OSNIVANJE I DJELOKRUG RADA**

Članak 2.

(1) Gradsko vijeće Grada Novske osniva Kulturno vijeće Grada Novske (u daljnjem tekstu: Vijeće).

(2) Djelokrug Vijeća je područje kulturnog i umjetničkog stvaralaštva u Gradu Novskoj.

(3) Vijeće se osniva radi predlaganja ciljeva kulturne politike i mjera za njezino provođenje, a posebice radi predlaganja i stručnog vrednovanja programa i projekata javnih potreba u kulturi od interesa za Grad Novsku, za koja se sredstva osiguravaju u Proračunu Grada Novske, radi kontinuiranog praćenja i razmatranja stanja u pojedinim područjima umjetničkog i kulturnog stvaralaštva te radi ostvarivanja utjecaja kulturnih djelatnika i umjetnika na donošenje odluka važnih za kulturu i umjetnost.

Članak 3.

Kulturno vijeće Grada Novske nadležno je za slijedeća područja i djelatnosti:

* kulturne djelatnosti: arhivska djelatnost, muzejska djelatnost, knjižnična djelatnost, nakladnička i knjižarska djelatnost i audiovizualna djelatnost,
* kulturno-umjetničko stvaralaštvo: dramska i plesna umjetnost, glazbena i glazbeno-scenska umjetnost, književnost, vizualne umjetnosti, dizajn i arhitektura, interdisciplinarne i nove umjetničke i kulturne prakse, digitalna umjetnost i kulturno-umjetnički amaterizam,
* transverzalna područja: međunarodna kulturna suradnja i mobilnost, dostupnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama i digitalizacija u području kulture.

Članak 4.

(1) Gradonačelnik može u slučaju transverzalnih i interdisciplinarnih projekata imenovati povjerenstvo.

 **NACRT PRIJEDLOGA**

(2) Povjerenstvo iz stavka 1. ovoga članka čine imenovani članovi Vijeća i po potrebi dodatni stručnjaci.

(3) Na rad povjerenstva iz stavka 1. ovoga članka odgovarajuće se primjenjuju odredbe članka 15., članka 19. stavka 2. te članaka 22. i 23. ovoga Zakona.

**BROJ, SASTAV, IZBOR I MANDAT ČLANOVA VIJEĆA**

Članak 5.

(1) Vijeće ima predsjednika i četiri člana.

(2) Za članove Vijeća imenuju se kulturni djelatnici i umjetnici koji svojim dosadašnjim dostignućima i poznavanjem problema vezanih za utvrđivanje i provedbu kulturne politike mogu pridonijeti ostvarivanju poslova i zadaća zbog kojih je Vijeće osnovano.

(3) Predsjednik Vijeća, gradonačelnik te pročelnik upravnog odjela nadležnog za kulturu mogu pozivati i druge kulturne djelatnike i umjetnike da sudjeluju u radu sjednica Vijeća bez prava odlučivanja.

Članak 6.

(1) Gradonačelnik Grada Novske pokreće postupak imenovanja članova Vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana Vijeća, za područja djelovanja Vijeća prema članku 3. ove Odluke.

(2) Javni poziv iz stavka 1. ovog članka objavljuje se na mrežnim stranicama Grada Novske, a rok za podnošenje prijedloga ne može biti kraći od 10 dana od dana njegove objave.

(3) Na temelju prispjelih prijedloga, gradonačelnik odlukom imenuje predsjednika i članove Vijeća, vodeći računa o njihovoj stručnosti i ravnomjernoj zastupljenosti područja i djelatnosti iz članka 3. ove Odluke.

Članak 7.

(1) Članovi Vijeća imenuju se na 4 (četiri) godine.

(2) Gradonačelnik će razriješiti člana Vijeća i prije isteka vremena iz stavka 1. ovog članka ako:

* podnese zahtjev za razrješenje,
* se protivno odredbi članka 10. ove Odluke nije izuzeo iz raspravljanja i odlučivanja,
* ne ispunjava ili neuredno ispunjava obveze utvrđene ovom Odlukom, Zakonom ili drugim propisima,
* svojim djelovanjem ili ponašanjem narušava ugled Vijeća ili Grada Novske,
* je pravomoćno osuđen za kazneno djelo.

 (3) Prijedlog za pokretanje postupka razrješenja na temelju stavka 2. podstavaka 2. do 5. ovog članka mogu podnijeti i predlagatelji člana Vijeća iz članka 6. stavka 1. ove Odluke.

(4) Član Vijeća stavlja mandat na raspolaganje ako prestane mandat gradonačelniku koji je donio odluku o njegovu imenovanju

**ZADAĆE, NAČIN RADA I PRAVA ČLANOVA VIJEĆA**

 **NACRT PRJEDLOGA**

Članak 8.

Zadaće Vijeća su:

* stručno vrednovanje i ocjenjivanje programa i projekta prijavljenih na javni poziv za financiranje javnih potreba u kulturi Grada Novske,
* predlaganje kriterija za vrednovanje programa i projekata,
* razmatranje i predlaganje mjera gradonačelniku za poticanje i promicanje profesionalnog kulturnog i umjetničkog stvaralaštva , te kulturnog amaterizma,
* Posvetiti posebnu pozornost promicanju hrvatskog umjetničkog stvaralaštva u inozemstvu, kao i mjerama koje omogućuju hrvatskoj javnosti da se upoznaje s priznatim vrijednostima i suvremenim nastojanjima u umjetnosti i kulturi drugih naroda, po potrebi uspostavljajući vezu i međusobnu razmjenu mišljenja,
* polazeći od potreba u kulturi i umjetnosti svih manjina, marginaliziranih i ranjivih skupina društva, posebnu pozornost posvetiti promicanju njihovih potreba u kulturi, kao i njihovu stvaralaštvu te poticati i promicati dijalog, kulturnu raznolikost i uključivost.

Članak 9.

(1) Vijeće donosi Poslovnik o radu.

(2) U postupku vrednovanja programa i projekata pristiglih na javni poziv za financiranje javnih potreba u kulturi, nakon provedenog postupka i pregleda pristiglih prijava, Vijeće dostavlja upravnom odjelu Grada Novske nadležnom za kulturu svoj prijedlog koji sadrži popis programa i projekata s predloženim iznosom financijske potpore.

Članak 10.

1. Član Vijeća dužan je izuzeti se iz raspravljanja i odlučivanja ako je:
* predlagatelj programa i projekta koji je predmet rada Vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe
* on ili s njim povezana osoba u ugovornom ili drugom odnosu s predlagateljem programa i projekta.

(2) Povezane osobe u smislu stavka 1. ovog članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.

(3) Svi članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.

Članak 11.

(1) Javnost rada Vijeća ostvaruje se objavljivanjem zapisnika o radu Vijeća na mrežnim stranicama Grada Novske.

 **NACRT PRIJEDLOGA**

(2) Članovi Vijeća s prebivalištem izvan mjesta rada Vijeća imaju pravo na naknadu putnih troškova kada prisustvuju sjednicama Vijeća.

(3) Članovi Vijeća imaju pravo na naknadu za rad sukladno odluci gradonačelnika Grada Novske.

**ZAVRŠNE ODREDBE**

Članak 12.

Stručne, administrativne, tehničke i druge potrebne poslove za Vijeće obavlja upravni odjel Grada nadležan za kulturu, a sredstva za rad Vijeća osiguravaju se u Proračunu Grada Novske .

Članak 13.

Ova Odluka će se po donošenju dostaviti ministarstvu nadležnom za kulturu.

Članak 14.

Ova Odluka stupa na snagu osmog dana od dana objave u „Službenom vjesniku“ .